Malema benadruk onteiening sonder vergoedingEFF-ondersteuners by die Giant-stadion in Soshanguve tydens die bekendstelling van die EFF se verkiesingsmanifes (2 Februarie 2019) (Foto: Brenda Masilela/ANA) Julius Malema, leier van die EFF, het Saterdag tydens die bekendstelling van sy party se verkiesingsmanifes weer die versoek om grondonteiening sonder vergoeding benadruk. “Die grond kom terug na ons mense toe, of hulle nou daarvan hou of nie,” het hy by die Giant-stadion in Soshanguve, noord van Pretoria, gesê. “Ons gaan artikel 25 van die Grondwet wysig om grondonteiening sonder vergoeding moontlik te maak. Ons gaan hulle nie betaal nie. Hulle het ons grond met geweld afgeneem; hulle het ons mense doodgemaak; hulle het ons mense verkrag; hulle het die grond gesteel. Ons kan nie moorde beloon nie. “Ons wil ons grond terughê – daardie kwessie is ononderhandelbaar. Die grond moet aan die staat behoort. Daar sal ŉ grondraad wees en jy sal na die grondraad toe kan gaan en ŉ stuk grond kan aanvra en verduidelik wat jy met die grond wil doen,” het hy verduidelik. ŉ Aantal ondersteuners van die Pan Africanist Congress of Azania het ook die bekendstelling bygevoeg. Die 18 000-sitplek stadion was volgepak en sommige ondersteuners moes op die gras staan. Malema het belowe dat bouers onder die EFF se leierskap R7 000 sal verdien; pompjoggies R6 500; skoonmakers R4 500; huishulpe R5 000; veiligheidswagte R7 500; en kelners R4 500. Onderwys en opleiding sal gratis en verpligtend wees. “Jy sal gedwing word om skool toe te gaan. Ons sal jou met mag en mening soontoe vat. As ons uitvind dat jy nie skool toe gaan nie, sal ons jou in ŉ polisiewa gooi en jou skool toe vat,” het Malema gesê. Die party het onderneem om armoede en werkloosheid te takel, maar die manifes het nie ŉ duidelike aanduiding gegee hoeveel mense werksaam sal wees nie. Die EFF het beloof dat hy ŉ massiewe en beskermde volhoubare nywerheidsontwikkeling- en diversifikasieprogram sal lei om “miljoene poste tussen 2019 en 2024” te skep.